Sophie Løhde (V), 2011-04-07:
Lovforslaget her vedrører en omlægning af kommunernes medfinansiering af sundhedsområdet og går i al sin enkelhed ud på at styrke incitamenterne i den forebyggende indsats.
Det betyder, at kommunerne ud over at betale et aktivitetsafhængigt bidrag for hver behandling, som borgeren modtager, også i dag betaler et fast beløb pr. borger, uanset så at sige hvor god den enkelte kommune er til at forbedre sine borgeres sundhed.
Kort sagt: Man betaler det samme i grundbidrag, uanset hvor dygtig en indsats, man leverer, mens det aktivitetsafhængige bidrag hænger sammen med det træk, som kommunens borgere har på sundhedsvæsenet.
Tanken bag den nye ændring er at give kommunerne et større incitament til at forebygge, fordi de fremover kun skal betale, i det omfang deres borgere bruger sundhedsvæsenet, og dermed også at give den enkelte kommune den størst mulige tilskyndelse til at undgå unødvendige indlæggelser.
Eller som formanden for Kommunernes Landsforening, socialdemokraten Jan Trøjborg, udtalte for nylig, og jeg citerer: Det er vigtigt med mere fokus på forebyggelse, og det er en rigtig tankegang, at det at holde patienterne ude af sygehusene skal kunne betale sig for kommunekassen.
At forebygge unødvendige indlæggelser er f.eks. særlig vigtigt, når vi taler om ældre medicinske patienter.
Der er der i dag betydelige forskelle på antallet af genindlæggelser fra kommune til kommune.
Det viser i sig selv, at mange kommuner har et betydeligt potentiale for at lære af de bedste og derigennem forbedre indsatsen, sådan at man gennem en effektiv forebyggelse og plejeindsats kan være med til at forebygge unødvendige genindlæggelser af især ældre medicinske patienter.
I Venstre vil vi i øvrigt meget gerne kvittere for kommunernes positive modtagelse af lovforslaget.
Vi er meget tilfredse med, at Kommunernes Landsforening støtter forslaget om at øge den aktivitetsafhængige del af medfinansieringen, ligesom KL i øvrigt støtter forslaget om et loft over den enkelte regions indtægter fra den kommunale medfinansiering.
I forhold til regionerne skal det i øvrigt nævnes, at der med lovforslaget foreslås en midlertidig kompensationsordning, der neutraliserer de beregnede byrdefordelingsmæssige virkninger hos regionerne ved omlægningen.
I forbindelse med høringen af lovforslaget er det dog heller ingen hemmelighed, at Kommunernes Landsforening har haft en række betænkeligheder ved enkelte delelementer i lovforslaget.
F.eks. har nogle kommuner været nervøse for, om ændringen af den kommunale medfinansiering kunne betyde uforudsete store ekstraregninger til kommunerne, hvormed man fra KL’s side har haft et ønske om at opnå en større budgetsikkerhed.
På den baggrund vil vi gerne i Venstre kvittere for, at ministeren allerede inden udvalgsbehandlingen har været særdeles lydhør over for kommunernes bemærkninger til lovforslaget.
Jeg noterede mig f.eks., at Kommunernes Landsforening i går eftermiddags udsendte en pressemeddelelse, på baggrund af at regeringen og KL havde drøftet lovforslaget, og at det var lykkedes parterne at opnå enighed om, at regeringen nu stiller et ændringsforslag, så kommunerne får større økonomisk sikkerhed, og således at de væsentligste kommunale synspunkter nu bliver imødekommet.
Vi er derfor alt i alt i Venstre yderst tilfredse med, at man er blevet enig om række ændringsforslag, som imødekommer de væsentligste bemærkninger fra kommunerne, og jeg skal på den baggrund meddele, at vi i Venstre kan støtte det fremsatte lovforslag.
Vi ser frem til den videre udvalgsbehandling, herunder behandlingen af de ændringsforslag, som regeringen agter at søge tilslutning til, og som jeg håber vi kan få et godt samarbejde bredt om i Folketinget.